憂居杜門久廢筆硯茲因卜築輒有所感不免破戒作數語呈諸親友
作者：吳芾
朝代：宋

paragraphs: 平生事幽討，性與山水便。
晚歲闢三徑，頗喜得地偏。
遠不去桑梓，近與松楸連。
青山枕其後，流水繞其前。
羣山更簇簇，左右相周旋。
棟宇雖未立，氣象已足觀。
旁人笑我拙，空囊無一錢。
何苦欲架屋，作此煩惱緣。
我豈不自知，老去將終焉。
游居與寢卧，安可無數椽。
人生七十稀，自古嘗有言。
我今五十七，髭鬢已皤然。
縱使此身健，前去能幾年。
仕宦雖齟齬，亦復忝蕃宣。
向來爲親養，猶或强著鞭。
今既成永感，前事都棄捐。
儻或未死滅，誓將老林泉。
遂此卜築志，閉門日高眠。
栽花滿我屋，種竹環我園。
山上創一堂，湖中具一船。
從容與親舊，取次中聖賢。
雖無萬鍾祿，雖無二頃田。
胸中富邱壑，眼界飽風煙。
自足了一世，此外休問天。